1. ปัจจัยความเสี่ยง

1. ผลกระทบจากอุตสาหกรรมการท่องเที่ยวที่ถดถอย

  ที่ผ่านมาอุตสาหกรรมการท่องเที่ยวของประเทศไทยได้รับผลกระทบจากหลายปัจจัย ได้แก่
  โรคระบาดต่างๆ ปัญหาผู้ก่อการร้ายข้ามชาติ ความไม่สงบในภาคใต้
  ภาวะทางการเมืองในประเทศ และการชะลอตัวของภาวะเศรษฐกิจโลก
  ถึงแม้ว่าการท่องเที่ยวเชิงสุขภาพจะไม่ได้รับผลกระทบที่รุนแรงเท่าอุตสาหกรรมการท่องเที่ยวทั่วไป
  เนื่องจากส่วนมาก ผู้ป่วยจะมีความสัมพันธ์ที่ค่อนข้างมั่นคงกับโรงพยาบาลและแพทย์
  แต่เหตุการณ์ต่างๆเหล่านี้ อาจทำให้ผู้ป่วยเลื่อนการเดินทางออกไป
  หรืออาจทำให้จำนวนชาวต่างชาติที่เดินทางเข้ามาในประเทศลดน้อยลง
  และเป็นผลให้มีความเสี่ยงที่จะกระทบต่อรายได้จากผู้ป่วยชาวต่างชาติของบริษัท

  เพื่อเป็นการลดความเสี่ยงที่อาจจะเกิดขึ้น
  บริษัทมีการรักษาสัดส่วนจำนวนผู้ป่วยชาวไทยและชาวต่างชาติให้มีความสมดุลกันเพื่อไม่ให้บริษัทต้องพึ่งพิงรายได้จากผู้ป่วยชาวต่างชาติในสัดส่วนที่มากเกินไป

2. ภาวะการแข่งขันที่รุนแรงขึ้นของโรงพยาบาลเอกชนชั้นนำ

  ในสภาวะปัจจุบันที่กำลังซื้ออ่อนตัวลงเนื่องจากความไม่แน่นอนทางการเมืองและเศรษฐกิจก่อนหน้านี้
  ในขณะที่โรงพยาบาลเอกชนมีอยู่เป็นจำนวนมาก
  ส่งผลให้การแข่งขันของโรงพยาบาลเอกชนมีความรุนแรงมากขึ้นอย่างต่อเนื่อง
  ความเสี่ยงที่บริษัทจะสูญเสียลูกค้าไปให้แก่โรงพยาบาลอื่นๆ จึงมีสูงขึ้นตามไปด้วย

  เพื่อคงความเป็นโรงพยาบาลชั้นนำของประเทศและของภูมิภาคเอเชียและลดความเสี่ยงดังกล่าว
  บริษัทได้ลงทุนในอุปกรณ์การแพทย์ที่ทันสมัย และมีการพัฒนาคุณภาพการรักษาพยาบาลอย่างต่อเนื่อง
  ดังจะเห็นได้จากการที่บริษัทเป็นโรงพยาบาลแห่งแรกในเอเชียที่ได้รับการรับรองคุณภาพโรงพยาบาลระดับสากลจากสถาบัน
  Joint Commission International Accreditation (JCIA)
  ตามมาตรฐานการรับรองของสหรัฐอเมริกา
  และเป็นโรงพยาบาลเอกชนแห่งแรกที่ได้รับการรับรองมาตรฐานคุณภาพโรงพยาบาลไทย (Thai
  Hospital Accreditation – HA) นอกจากนี้บริษัทมีฐานผู้ป่วยรับย้าย (Referral
  Patients) จากทั้งในประเทศและต่างประเทศ
  จึงเป็นการตอกย้ำถึงชื่อเสียงของการเป็นผู้นำทั้งในประเทศและต่างประเทศของบริษัท

3. การขาดแคลนบุคลากร

  ปัจจัยหนึ่งที่สำคัญในการประกอบธุรกิจโรงพยาบาล คือ
  การมีบุคลากรที่มีความรู้ความชำนาญเฉพาะทาง ซึ่งรวมถึงพยาบาลวิชาชีพ
  เภสัชกรและเจ้าหน้าที่เทคนิคสาขาต่างๆ
  บริษัทจึงมีความเสี่ยงที่จะขาดแคลนบุคลากรวิชาชีพเหล่านี้จากความต้องการที่เพิ่มขึ้น
  และเนื่องจากบริษัทให้ความสำคัญกับฐานลูกค้าที่เป็นผู้ป่วยชาวต่างชาติ
  จึงมีความต้องการบุคลากรวิชาชีพที่พูดได้หลายภาษาอีกด้วย

  เพื่อลดความเสี่ยงดังกล่าว
  บริษัทจึงได้กำหนดค่าตอบแทนและผลประโยชน์ในระดับที่จูงใจสำหรับบุคลากรของบริษัท
  อีกทั้งยังจัดให้มีการศึกษาและฝึกอบรมอย่างต่อเนื่อง จัดให้มีกิจกรรมเสริมสร้างคุณภาพชีวิต
  และจัดสวัสดิการในรูปแบบต่างๆ ให้ทัดเทียมกับผู้ประกอบการรายอื่น
  เพื่อเป็นการรักษาบุคลากรของบริษัทเอาไว้
  ตลอดจนมีแผนกลยุทธ์เพื่อสร้างความก้าวหน้าในหน้าที่การงาน
  โดยผ่านโครงสร้างการจัดการแบบการกระจายอำนาจ

4. การลงทุนในต่างประเทศ

  บริษัท บำรุงราษฎร์ อินเตอร์เนชั่นแนล จำกัด มีการลงทุนในโครงการต่างๆใน 7
  ประเทศในเอเชียและตะวันออกกลาง ซึ่งการลงทุนดังกล่าวมีความเสี่ยงจากตัวโครงการที่ลงทุน
  ความเสี่ยงของประเทศที่ลงทุนและความเสี่ยงจากอัตราแลกเปลี่ยน

  เพื่อเป็นการลดความเสี่ยง ผู้บริหารของบริษัท บำรุงราษฎร์ อินเตอร์เนชั่นแนล จำกัด
  ซึ่งมีประสบการณ์ในการบริหารโรงพยาบาลในหลายประเทศ
  ได้ทำการศึกษาความเป็นไปได้ของโครงการอย่างละเอียดรอบคอบ และมีการทำ due
  diligence อย่างละเอียดโดยใช้บริษัทที่มีความรู้และความชำนาญในประเทศนั้นๆ
  ก่อนที่จะแนะนำการลงทุน นอกจากนี้
  บริษัทมีการลดความเสี่ยงโดยมีผู้ร่วมลงทุนซึ่งเป็นชาวท้องถิ่นในประเทศนั้นๆ
  และมีการลดความเสี่ยงจากการกู้ยืมเงิน
  โดยการกู้ยืมเงินในประเทศที่เข้าไปลงทุนโดยไม่มีการค้ำประกันจากบริษัท บำรุงราษฎร์
  อินเตอร์เนชั่นแนล จำกัด หรือจากบริษัทโรงพยาบาลบำรุงราษฎร์ จำกัด (มหาชน)

5. ข้อพิพาททางกฎหมาย

  การประกอบธุรกิจโรงพยาบาลอาจมีการฟ้องร้องเรียกค่าเสียหายจากการบริการทางการแพทย์ของพนักงานหรือแพทย์ของโรงพยาบาล

  เพื่อเป็นการลดความเสี่ยงที่อาจเกิดขึ้น
  บริษัทจึงได้จัดให้มีระบบการบริหารความเสี่ยงในการรักษาพยาบาล (Healthcare Risk
  Management System)
  เพื่อให้มั่นใจว่าความเสี่ยงที่อาจเกิดขึ้นจากการปฏิบัติหน้าที่โดยบุคลากรของบริษัท
  จะได้รับการป้องกันและแก้ไขในระดับหนึ่ง นอกจากนี้ บริษัทยังได้ทำประกันภัยความเสี่ยงต่างๆ
  ที่อาจเกิดขึ้นได้เพื่อรองรับความเสียหายที่อาจเกิดขึ้นจากการถูกฟ้องร้องดังกล่าวอีกด้วย